Jucătorul italian de tenis Jannik Sinner a revenit la antrenamente cu doar o săptămână înainte de turneul de Grand Slam de la Roland Garros (26 mai - 9 iunie).
Jannik Sinner a revenit la antrenamente cu doar o săptămână înainte de Openul Franţei (26 mai - 9 iunie). Sâmbătă, pe contul său X, numărul 2 mondial a postat două fotografii în care apare ţinând în mână o rachetă pe un teren de tenis, scrie news.ro.
Absent de la începutul lunii mai din cauza unei accidentări la şoldul drept la Madrid, el s-a retras înainte de a se confrunta cu Felix Auger-Aliassime în sferturile de finală.
El s-a retras şi de la turneul de la Roma.
După retragerea sa de la Madrid, a pus sub semnul întrebării participarea sa la turneul de la Porte d'Auteuil. "Nu voi juca la Openul Franţei decât dacă voi fi 100%. Dacă există chiar şi o umbră de îndoială, va trebui să mă gândesc la asta. Nu vreau să-mi irosesc trei ani din carieră din cauza unui tratament prost", a declarat el într-o conferinţă de presă.